钦定古今图书集成/明伦汇编/氏族典/第384卷 > 李彻
## 钦定古今图书集成/明伦汇编/氏族典/第384卷 > 李彻

按《隋书李彻传》：“彻字广达，朔方岩绿人。父和，开皇初
为柱国。彻多武艺，宇文护引为亲信，累迁奉车都尉。
未几，拜车骑大将军、仪同三司。武帝时，从皇太子西
征吐谷浑，以功赐爵同昌县男。从帝拔晋州。及帝班
师，彻与齐王宪屯鸡栖原。齐主高纬以大军至，彻与
杨素等力战，宪军赖以获全。录前后功，加开府，别封”
蔡阳县公。宣帝即位，从韦孝宽略定淮南，授淮州刺
史。高祖受禅，加上开府，转云州刺史。岁馀，征为左武
卫将军。晋王广之镇并州也，朝廷妙选正人为之寮
佐，诏彻总王府军事，进爵齐安郡公。明年，突厥沙钵
略可汗犯塞，上令卫王爽为元帅，率众击之。以彻为
长史。遇敌于白道，与李充出其不意掩击，大破之，以
功加上大将军。沙《钵略》因此屈膝称藩。开皇十年，进
位柱国。及晋王广转牧淮海，以彻为扬州总管司马，
改封城阳郡公。左仆射高颎之得罪也，以彻素与颎
相善，因被疏忌，不复任使，后出怨言。上闻而召之入
卧内，赐宴，遇鸩而卒。